MJ du Plessis Gereformeerde Kerk Bellville Oorgepreek (1999) in Bellville op 2 Oktober 2005 (aand)
Sing vooraf: Psalm 98:1; Psalm 118:7, 8
Ons hulp is in die Naam van die Here wat die hemel en die aarde geskape het. geliefdes, genade en vrede vir u van God ons Vader, en die Here Jesus Christus deur die kragtige werking van God die Heilige Gees.
Lofpsalm 47:1, 4
Skriflesing: Psalm 110
Teks: Psalm 110:1, 2; Kategismus Sondag 19
Die Here het tot my Here gespreek: Sit aan my regterhand, totdat ek U vyande 'n voetbank vir u voete gemaak het. U magtige septer sal die Here uitstrek uit Sion en sê: Heers te midde van u vyande.
Hy sien hoe die Messias aan God se regterhand sy plek inneem en die wêreld bestuur.
Jesus Christus is gebore en in sy omwandelinge op die aarde het Hy geopenbaar dat Hy die beloofde Messias is.
Kom ons kyk na twee dinge rondom die hemelvaart van die Here Jesus en die betekenis daarvan vir ons:
1. Wat beteken die hemelvaart van Jesus Christus vir ons?
2. Wat beteken: sit aan die regterhand van God die Vader?
1. Wat beteken die hemelvaart van die Here Jesus Christus vir ons?
Soos die Here is, voorspel en belowe Hy nie net nie – Hy doen ook. Daarom beweeg die Here Jesus Christus uit hierdie wêreld uit weg na die troon van God die Vader. Die dissipels het dit gesien gebeur. Markus beskryf dit so (16:19):
Nadat die Here dan met hulle gespreek het, is Hy opgeneem in die hemel en het gaan sit aan die regterhand van God. (Markus 16:19 AFR53)
Lukas beskryf ook hierdie geskiedenis en dan verwys hy na wat Dawid gesê het in Psalm 110. Dit is dus baie duidelik dat die Here met Psalm 110 die hemelvaart van die Here Jesus voorspel het.
Ons het nog verwysings na Jesus se koningskap in die hiernamaals. So 'n voorbeeld is wat met Stephanus gebeur het. Hy was die eerste martelaar in die kerk.
Die oomblik toe hy sterf, kry hy die genade dat hy kan sien wat in die hemele gebeur.
Jesus het opgevaar na die hemel om daarmee sy goddelike mag te openbaar, en sodat die gemeentes kan weet dat Hy hulle met hierdie almagtige krag sal en kan bewaar.
Hulle saligheid staan vas in die hemelvaart van Jesus Christus.
Nou kan u miskien redeneer dat dit nie nodig was (of is) dat hierdie dinge so spesifiek beskryf en bely word nie, want ons weet mos almal dat Jesus God self is.
Nee, so maklik is dit nie, want die kerk is geroep om getuienis te lewer.
Ons het hierdie profesie en sy vervulling nodig sodat ons kan glo.
Sonder die bewys van die Here se hemelvaart en sonder die getuienis dat Hy aan die regterhand van God is, kon ons geloof moontlik sy krag verloor.
Ons kan uit die Bybel duidelik sien dat die Here sy raad aan ons openbaar sodat dit ons geloof kan versterk, en ons kan weet dat ons onder die bewaring en heerskappy van Jesus Christus is.
Die hemelvaart van die Here Jesus en die plek inneem aan die regterhand van God die Vader, is 'n daad waarin Jesus verhoog word. Daarom is dit goed dat ons met groter noukeurigheid gaan ondersoek instel na die betekenis van hierdie gebeurtenis.
Dit was van baie vroeg af die hoogste eerbetoon wat 'n hooggeplaaste persoon iemand anders kon aandoen as hy die persoon aan sy regterhand laat sit het.
'n Voorbeeld hiervan kry ons in 1 Konings 2:9 waar Batseba Salomo gaan spreek het oor Adonia.
Die koning het, nadat hy haar gegroet het, vir haar 'n stoel aan sy regterhand laat neersit.
Dit was nie die normale gebruik dat enige persoon wat die koning gaan spreek het, aan sy regterkant gaan sit het nie, daarom verhaal die Bybel hierdie gebeurtenis as 'n uitsondering.
In die Nuwe Testament kry ons die geval waar Salome vir die Here gaan vra het dat haar twee seuns die een aan sy regterkant en die ander een aan sy linkerkant moet sit.
Die regterhand is natuurlik ook 'n teken van liefde.
Ons het so 'n voorbeeld in Matteus 25:33 waar die Here Jesus sê dat Hy met die laaste oordeel die skape aan sy regterhand gaan bymekaarmaak, en die bokke aan sy linkerkant.
Die skape aan sy regterhand is die uitverkorenes wat die ewige lewe ingaan, en die bokke aan sy linkerhand is die wat hel toe gaan.
Versorging en onderhoud word ook deur die beeld van die regterhand uitgebeeld.
Psalm 16:11 stel dit treffend dat ons van die Here versadiging en vreugde ontvang, en dat dit uit sy regterhand ons toekom!
Die regterhand is in die Bybel ook die simbool van krag omdat die meeste mense regs is, en die regterhand dus sterker is as die linkerhand.
Let daarop dat die Bybel soms sê dat Christus aan die regterhand van God is, bv. Romeine 8:34:
Die betekenis daarvan dat Jesus aan die regterhand van God is, beteken dat Hy as deel van die Drie-Eenheid oor die kerk en die wêreld regeer.
Op ander plekke weer dat die Here Jesus op sy troon sit,
En Jesus sê vir hulle: Voorwaar Ek sê vir julle dat julle wat My gevolg het, in die wedergeboorte wanneer die Seun van die mens op sy heerlike troon gaan sit, julle ook op twaalf trone sal sit en die twaalf stamme van Israel sal oordeel. (Matteus 19:28 AFR53)
Op ander plekke, bv Handelinge 7:56, lees ons dat die Here Jesus aan die regterhand van God staan.
In die geval van die Here Jesus het dit ook 'n simboliese betekenis, omdat dit openbaar dat God en Christus Eenswesens is.
God self regeer deur Jesus Christus oor alles en almal. Dit is die betekenis daarvan dat Jesus aan die regterhand van God gaan sit het.
Daarmee word Hy aan die Vader gelyk, omdat Hy die eer en die gesag van die Vader deel.
Die feit dat die Here openbaar dat Jesus Christus aan sy regterhand plek inneem,
is 'n troos vir die gelowiges omdat hulle weet dat daardie sterk Hand hulle gaan beskerm,
maar terselfdertyd is dit 'n dreigement vir die ongelowiges omdat daardie selfde Regterhand hulle in die hel gaan gooi.
Die Here Jesus Christus het dus al hierdie mag, want op die dag van sy verhoor het Hy gesê dat hulle almal van daardie dag af die Seun van God sal sien sit aan die regterhand van God se krag, en dat hulle Hom ook sal sien kom met die wolke (Markus 14:62; Lukas 22:69; Handelinge 7:56).
Ons bely tog dat as Jesus die dag op die wolke kom, Hy kom om te oordeel oor die lewendes en die dooies. Dit is presies wat bedoel word met die woorde dat Jesus aan die regterhand van God sit:
Dit bedoel dat Jesus die Regter is.
Dit is elke keer sy regterlike mag wat so uitgebeeld word, want wanneer 'n koning op sy troon sit, spreek hy reg oor 'n saak. Dink aan Spreuke 20:8 wat sê:
'n Koning wat op die regterstoel sit, wan met sy oë alles uit wat sleg is.
En deur goedgunstigheid is 'n troon opgerig, en daarop sit een in getrouheid . . . 'n Regter wat die reg soek, en gou is in geregtigheid.
Hierdie gedeeltes in die Ou Testament voorspel Jesus al as die Regter wat in die finale oordeel oor reg en onreg gaan oordeel.
Die verhoging van die Here Jesus en sy mag om te kan regeer, word geteken daarin dat Hy aan die regterhand van God staan.
Hy staan aan die hoof van alle regering. Hy staan sodat Hy bo-oor die kwaad kan troon. Sy vyand is 'n voetbank voor sy voete.
Hy is dus inderdaad so magtig dat Hy sy kerk kan bewaar teen die swaarste beproewinge en aanslae van die duiwel.
U kan dus gerus wees, want u het 'n Goddelike Koning wat u versorg, en u lewe beplan.
Dan gaan Hy ons die nuwe hemel en die nuwe aarde laat betrek, terwyl Hy dan die kwaad vir ewig uit die weg ruim (1 Tessalonisense 4:17vv).
'n Groter troos as dit sal mens moeilik vir iemand anders kan aanbied!
U sien almal hoe lyk die gees van ons wêreld, en die gees van die mense wat in hierdie wêreld leef.
Alles staan skeef en siek, maar daar kom 'n dag wanneer al hierdie dinge gaan end kry – die vloek van die sondeval gaan finaal opgehef word wanneer die verhoogde Christus op die wolke verskyn.
Hierdie deel van ons belydenis is die krag van ons geloof vir die toekoms. Die krag van God self, omdat dit sy genade aan ons openbaar.
Dit openbaar ook die liefde wat Hy vir ons gee, totdat Hy ons soos sy kudde aan sy regterhand vergader tot in ewigheid.
Die genade van die Here Jesus Christus en die liefde van God en die gemeenskap van die Heilige Gees gaan met u almal